b"\n_START_ARTICLE_\nIn pectore\n_START_PARAGRAPH_\nIn pectore (lot. In pectore 'kr\xc5\xabtin\xc4\x97je') \xe2\x80\x93 lotyni\xc5\xa1kas posakis, kuris gali b\xc5\xabti i\xc5\xa1ver\xc4\x8diamas ir kaip \xe2\x80\x9eslapta \xc5\xa1irdyje\xe2\x80\x9c. Pirm\xc4\x85 kart\xc4\x85 pasirod\xc4\x97 1536 m. kaip Romos kurijos terminas apibr\xc4\x97\xc5\xbeti kardinol\xc4\x85, kur\xc4\xaf popie\xc5\xbeius paskyr\xc4\x97 savo slaptu nutarimu. Jei pontifikas iki savo mirties nesp\xc4\x97jo apie tai prane\xc5\xa1ti konsistorijai, tai toks paskyrimas laikomas negaliojan\xc4\x8diu.\n_START_SECTION_\nSlaptieji kardinolai\n_START_PARAGRAPH_\nPagal Kanon\xc5\xb3 teis\xc4\x99 slaptasis kardinolas laikinai neturi joki\xc5\xb3 kardinolo teisi\xc5\xb3, ta\xc4\x8diau jas \xc4\xafgyja i\xc5\xa1kart, popie\xc5\xbeiui pavie\xc5\xa1inus jo vard\xc4\x85. Be to, vir\xc5\xa1enyb\xc4\x97s teis\xc4\x97 jam priklauso nuo tos dienos, kada buvo paskirtas kardinolu, nors ir nepaskelbus jo vardo. Paprastai slaptojo kardinolo statusas dvasininkui suteikiamas tada, kai vie\xc5\xa1umas gali sukelti gr\xc4\x97sm\xc4\x99 jo gyvybei, ypa\xc4\x8d jeigu naujasis hierarchas gyvena \xc5\xa1alyje, kuri prie\xc5\xa1i\xc5\xa1ka Katalik\xc5\xb3 Ba\xc5\xbeny\xc4\x8diai, ji yra persekiojama. Tokio kardinolo vardas neskelbiamas, kol tokioje \xc5\xa1alyje nepager\xc4\x97ja politin\xc4\x97 pad\xc4\x97tis. Taip kartais b\xc5\xabdavo daroma \xc5\xa0altojo karo metais, siekiant apginti komunistin\xc4\x97je Ryt\xc5\xb3 Europoje dirbusius vyskupus._NEWLINE_1998 m. popie\xc5\xbeius Jonas Paulius II paskyr\xc4\x97 slaptuoju kardinolu Rygos arkivyskup\xc4\x85 Jan\xc4\xaf Pujat\xc4\x85, kurio vardas visuomenei tapo \xc5\xbeinomas 2001 m._NEWLINE_2003 m., prie\xc5\xa1 dvejus metus iki savo mirties, Jonas Paulius II paskyr\xc4\x97 slapt\xc4\x85j\xc4\xaf kardinol\xc4\x85, kurio vardo taip ir neatskleid\xc4\x97. Be to, tai nebuvo para\xc5\xa1yta ir kardinolams skirtame popie\xc5\xbeiaus testamente."